Príloha D

BOZP pri výkone služby vojaka 
(MO SR)

Zdroj údajov: MO SR  
Informácia
 o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva obrany 
Slovenskej republiky za rok 2011 

1. Úvod
Informácia o stave bezpečnosti a ochrany zdravia pri práci (ďalej len „BOZP“), pracovnej úrazovosti, chorôb z povolania a iných poškodení zdravia z práce v rezorte ministerstva obrany za predchádzajúci kalendárny rok je každoročne predkladaná Ministerstvu práce, sociálnych vecí a rodiny Slovenskej republiky (ďalej len „MPSVR SR“) v nadväznosti na bod B.1 uznesenia vlády Slovenskej republiky č. 624 z 9. septembra 2009, ktorým sa mení uznesenie vlády Slovenskej republiky č. 475 z 11. júna 2003 a povinnosť uložená v bode B.4 ministrovi obrany. 
Uznesením vlády Slovenskej republiky č. 114 z 20. februára 2008 bola schválená Koncepcia bezpečnosti a ochrany zdravia pri práci v Slovenskej republike na roky 2008 – 2012 (ďalej len „Koncepcia BOZP“), v ktorej bolo ministrom jednotlivých rezortov uložené zabezpečiť plnenie priorít Koncepcie BOZP aj vrátane opatrení a úloh uvedených v jej prílohách. Povinnosť plniť úlohy vyplývajúce z Koncepcie BOZP platí pre všetky pracoviská Ministerstva obrany SR (ďalej len „MO SR“), ozbrojených síl, rozpočtových organizácii a príspevkových organizácii, ktoré sú v zriaďovateľskej pôsobnosti MO SR.

2. Orgány dozoru v oblasti BOZP
V rezorte MO SR je vykonávaný vlastný dozor nad dodržiavaním povinností v oblasti BOZP v nadväznosti na § 2 odsek 3 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) inšpektormi práce a inšpektormi pre bezpečnosť technických zariadení (ďalej len „inšpektori práce“). Inšpektori práce dozerajú na dodržiavanie ochrany bezpečnosti zamestnanca v pracovnom alebo služobnom pomere pri práci a pri výcviku. Inšpekcia práce bola vykonávaná na pracoviskách MO SR, na pracoviskách Ozbrojených síl SR (ďalej len „OS SR“) a na pracoviskách rozpočtových a príspevkových organizácií, ktorých zriaďovateľom je MO SR (ďalej len „ RO a PO“).
V rezorte MO SR je vykonávaný vlastný štátny zdravotný dozor nad dodržiavaním všeobecne záväzných právnych predpisov upravujúcich ochranu verejného zdravia v nadväznosti na § 3 ods. d) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Povinnosti vyplývajúce z ustanovení uvedeného zákona vykonáva Vojenský ústav hygieny a epidemiológie MO SR Bratislava (ďalej len „VÚHE“). Štátny zdravotný dozor bol vykonávaný na pracoviskách MO SR, na pracoviskách OS SR, pracoviskách RO a PO, pracoviskách akciových spoločností, ktorých zakladateľom je MO SR a pracoviskách štátneho podniku. 

3. Ciele, úlohy a priority orgánov dozoru v roku 2011
Pozornosť inšpekcie práce MO SR bola v roku 2011 zameraná hlavne na : 
a)	plnenie úloh vyplývajúcich z Koncepcie BOZP, 
b)	preverovanie funkčnosti systému riadenia BOZP, 
c)	posudzovanie rizík s dôrazom na oblasť výcviku, 
d)	bezpečný technický stav stavebných objektov, 
e)	bezpečný technický stav pracovných priestorov, 
f)	bezpečný stav technických zariadení, v čase ich uvádzania do prevádzky a počas ich prevádzky, 
g)	bezpečný technický stav bojovej techniky zavádzanej do ozbrojených síl,
h)	overovanie odbornej spôsobilosti subjektov vykonávajúcich činnosti (odborné prehliadky, odborné skúšky a opravy) na vyhradených technických zariadeniach (ďalej len „VTZ“),
i)	odbornú spôsobilosť obslužného personálu.
j)	novelizácia vnútorných predpisov v oblasti BOZP 
Pri komunikácii s funkcionármi kontrolovaných subjektov bola pozornosť orgánov dozoru venovaná zavádzaniu preventívnych opatrení na minimalizovanie nebezpečenstiev a ohrození vyplývajúcich z pracovného procesu. Posudzovanie technickej dokumentácie objektov a pracovných prostriedkov, súčasťou ktorých sú aj vyhradené technické zariadenia je jednou z úloh plnených na poli prevencie. Sem patrilo aj overovanie odbornej spôsobilosti osôb, vydávanie osvedčení odbornej spôsobilosti, vydávanie oprávnení na činnosti na vyhradených technických zariadeniach a riadenie úradných skúšok vyhradených technických zariadení inšpektormi práce.
Inšpektori práce v úzkej spolupráci s odbornou zložkou zamestnávateľa v oblasti BOZP sa v roku 2011 lektorsky podieľali na každoročnom aktualizačnom školení, organizovanom pravidelne pre všetkých bezpečnostných technikov pracovísk MO SR, OS SR a RO a PO,  kde inšpekcia práce MO SR pôsobí ako odborný garant. Inšpektori práce pravidelne školia odborných pracovníkov – revíznych technikov v oblasti elektrických, tlakových a zdvíhacích zariadení pre zabezpečovanie činnosti odborných pracovísk OS SR a vykonávanie odborných prehliadok a odborných skúšok vyhradených technických zariadení techniky OS SR. Školenie bolo vykonané aj pre obsluhy kotolní prevádzkovaných v rámci rezortu.

4. Subjekty kontrolované dozornými orgánmi
Inšpektori práce MO SR vykonali v uplynulom roku inšpekciu v 236 subjektoch pozostávajúcich z pracovísk MO SR a OS SR a z pracovísk RO a PO (tabuľka č.1). Medzi kontrolované objekty v sledovanom období patrili tradične najmä útvary OS SR. 

5. Zistený stav v subjektoch kontrolovaných dozornými orgánmi
V uplynulom roku orgány inšpekcie práce vrátane inšpekcie pre bezpečnosť technických zariadení  zrealizovali 4135 výkonov (tabuľka č. 2). V kontrolovaných útvaroch a zariadeniach bolo zistených 530 porušení dodržiavania pracovnoprávnych predpisov, právnych predpisov a ostatných predpisov na zaistenie BOZP  (tabuľka č. 3). V porovnaní s rokom 2010 bolo v roku 2011  zistených o 17  porušení predpisov menej, čo je pri danom počte zanedbateľný rozdiel.
Na základe výsledkov z vykonaných inšpekcií nie je možné vyjadriť spokojnosť so zaistením oblasti BOZP v útvaroch a zariadeniach, kde bola vykonaná inšpekcia práce. Pozitívny trend z rokov 2009 a 2010 v starostlivosti o vyhradené technické zariadenia (ďalej len „VTZ“) a predovšetkým vo vykonávaní predpísaných opakovaných úradných skúšok v roku 2011 nebol zachovaný. 

Zisťované boli nedostatky najmä:
a)	pri vykonávaní odborných prehliadok a odborných skúšok stabilných VTZ, ktoré sú negatívne ovplyvňované nedostatkom finančných prostriedkov, ich oneskoreným prideľovaním a následným procesom výberu dodávateľa služby, taktiež spôsob prideľovania finančných prostriedkov a ich množstvo, negatívne ovplyvňujú proces odstraňovania porúch a nedostatkov zistených pri revíziách technických zariadení,
b)	úradné skúšky VTZ nie sú vykonávané v  stanovených termínoch, čo je následok nedostatku finančných prostriedkov na odborné prehliadky a odborné skúšky VTZ, 
c)	vo vedení dokumentácie VTZ, v neaktuálnosti zoznamov, nekompletnej a nedostupnej sprievodnej technickej dokumentácii,
d)	pri plnení povinností súvisiacich so zisťovaním nebezpečenstva, ohrozenia a vypracovaním dokumentu o posúdení rizika predovšetkým pri činnostiach vykonávaných v súvislosti s vojenským výcvikom,
e)	v plnení povinností zamestnávateľa pri starostlivosti o bezpečnosť používaných pracovných prostriedkov - predovšetkým elektrického ručného náradia a elektrických spotrebičov, 
f)	pri prideľovaní osobných ochranných pracovných prostriedkov a následne aj pri ich povinnom a správnom používaní zamestnancami,
g)	v dodržiavaní pracovnoprávnych vzťahov pri výkone štátnej služby profesionálnych vojakov v sťaženom a zdraviu škodlivom prostredí – porušenia súvisiace s vyplácaním platovej kompenzácie  a priznaním nároku na dodatkovú dovolenku,  
h)	v uplatňovaní pracovnoprávnych vzťahov pri výkone práce vo verejnom záujme na pracovisku s  nepretržitým pracovným režimom a  nerovnomerne rozvrhnutým pracovným časom ide o nedostatky súvisiace s evidenciou pracovného času zamestnancov a  pri uplatňovaní práva na mzdu za vykonanú prácu, 
i)	vzhľadom na časté organizačné zmeny dochádza k užívaniu stavebných objektov v rozpore s kolaudačnými rozhodnutiami, 
j)	pri vzniku registrovaných pracovných úrazov sú často prijímané len formálne opatrenia na predchádzanie podobným úrazom.  

6. Najzávažnejšie zistenia dozorných orgánov v kontrolovaných subjektoch
V prípade vzniku závažných nedostatkov, samotní prevádzkovatelia takéto zariadenia už sami vylučujú z prevádzky. K najzávažnejším zisteniam v kontrolovaných útvaroch a zariadeniach patrili  nedostatky na objekte „Výparovňa vagónov“ v Zemianskych Kostoľanoch – objekt bol v zlom technickom stave a nespĺňal požiadavky na pracovisko  vyplývajúce z nariadenia vlády SR č. 391/2006 Z. z. Otvory v podlahe neboli zakryté, chýbali výstražné nátery na výškových stupňoch na podlahe a vrátach, pre zlý technický stav objektu značná časť prác bola vykonávaná vonku bez ohľadu na ročné obdobie a počasie. V Nitre sklad pohonných hmôt – čerpacia stanica podľa správy o periodickej odbornej prehliadke a odbornej skúške mala nevyhovujúcu elektroinštaláciu.  

7. Nápravné opatrenia orgánov dozoru
V uplynulom roku štátny zdravotný dozor orgánu verejného vojenského zdravotníctva MO SR vydal celkom 109 rozhodnutí na ochranu zdravia zamestnancov (tabuľka č. 14), z toho 15 rozhodnutí bolo o vyhlásení rizikových prác, 70 rozhodnutí bolo vydaných k návrhom na schválenie prevádzkových poriadkov a návrhom na ich zmenu a 8 rozhodnutí o návrhoch na uvedenie priestorov do prevádzky. V ostatných prípadoch išlo o vydané pokyny a opatrenia.
Dozorné orgány na záver každej inšpekcie nariadili opatrenia na okamžité odstránenie tých nedostatkov, ktorých charakter si to neodkladne vyžadoval pre odvrátenie hrozby poškodenia zdravia alebo ohrozenia života človeka. Na odstránenie nedostatkov v prípadoch, kde si odstránenie nedostatkov vyžadovalo zložitejší postup a bezprostredne neohrozovali životy zamestnancov, boli následne prijaté termínované opatrenia.

8. Sankčné opatrenia
 Sankčné postihy boli uplatňované formou  zákazu činnosti,  pozastavenia prevádzky, osobných postihov zodpovedných zamestnancov a iných postihov, ale vždy len v rámci prevencie. V rezorte obrany v hodnotenom období inšpekcia práce, ani štátny zdravotný dozor orgánu verejného vojenského zdravotníctva MO SR neuložili pokuty kontrolovaným útvarom a zariadeniam  z dôvodu, že opatrenia boli v stanovených termínoch splnené. 

9. Stav a vývoj pracovných úrazov, rizikových prác a chorôb z povolania
V hodnotení tejto oblasti v porovnaní s obdobím do roku 2010 dochádza k zásadnej zmene. V uvedenom období boli vyhodnocované a predkladané údaje o pracovných aj služobných úrazoch ktoré boli zaregistrované na pracoviskách podliehajúcich dozoru inšpekcie práce MO SR. Vo vykazovaní registrovaných pracovných úrazov v rámci Slovenska sú v tomto materiáli uvádzané len údaje o pracovných úrazoch civilných zamestnancov, ktoré boli v roku 2011 zaregistrované na pracoviskách podliehajúcich dozoru inšpekcie práce MO SR.
V roku 2011 došlo k 3 závažným pracovným úrazom, čo je rovnaký počet ako v roku 2010. Pozitívom je, že ani v jednom prípade nebola zaznamenaná ťažká ujma na zdraví. V hodnotenom období bolo zaregistrovaných 20 ostatných pracovných úrazov, tzn. o 3 úrazy viac ako v predchádzajúcom roku, čo predstavuje medziročný nárast o 17,6%. V hodnotenom roku v rámci pracovísk MO SR a OS SR boli zaevidované 3 nové choroby z povolania. Vzhľadom na to, že v roku 2010 nebola zaznamenaná žiadna choroba z povolania, je to nepriaznivý trend.  

10. Medzirezortná spolupráca v oblasti dozoru
Z dôvodu zabezpečenia jednotných postupov pri výkone inšpekcie práce v Slovenskej republike považujeme za potrebné skvalitniť spoluprácu a koordináciu inšpekčných činností s MPSVR SR,  NIP, ale aj s ostatnými rezortmi s vlastnými orgánmi inšpekcie práce. V roku 1996 bola podpísaná dohoda o spolupráci medzi MO SR a Slovenským úradom bezpečnosti práce. Vzhľadom na zmenené podmienky sa ukazuje ako žiaduce túto dohodu nahradiť novou. Rezortná inšpekcia práce má uzavretú dohodu s Úřadem státního odborného dozoru MO ČR. Z nej sa odvíja aj spolupráca predovšetkým v rovine výmeny skúseností a poznatkov.

11. Hodnotenie stavu ochrany práce MO SR v roku 2011 
Z poznatkov získaných pri vykonávaní inšpekcie práce vyplýva, že na pracoviskách MO SR, OS SR, RO a PO došlo k určitému zlepšeniu kvality spracovania dokumentácie na zaistenie BOZP. Súvisí to so z roka na rok sa zvyšujúcim povedomím a odbornosťou bezpečnostných technikov. Viaceré zisťované nedostatky v oblasti BOZP, ale aj v oblasti porušovania pracovnoprávnych predpisov, majú dlhodobý charakter. Zvýšený záujem o BOZP bol badateľný u samotných zamestnancov, z čoho vyplýva, že si začínajú viac uvedomovať cenu svojho života, zdravia, ale aj oprávnených nárokov v tejto oblasti. Isté rezervy vykazuje záujem vedúcich zamestnancov o túto oblasť. Je predpoklad, že zlepšovaním systému riadenia BOZP a zvýšeným záujmom vedúcich zamestnancov a ostatných zamestnancov sa úroveň stavu ochrany práce v útvaroch a zariadeniach rezortu skvalitní. Pozitívom je záujem odborných pracovníkov v oblasti BOZP o každoročne organizované aktualizačné školenie pre bezpečnostných technikov, ktoré bolo organizačne zabezpečované odbornými pracovníkmi MO SR,  OS SR, lektorsky zabezpečované  inšpekciou práce a ňou aj metodicky a odborne riadené. Aktualizačné školenia boli veľmi účinným prostriedkom na zvyšovanie odbornosti pracovníkov najmä získavaním aktuálnych poznatkov o zmenách v právnych predpisoch, ale aj o ich nutnej aplikácii na rezortné podmienky. Významnou oblasťou  na poli prevencie   bolo overovanie odbornej spôsobilosti osôb, ktorému predchádzalo preškolenie o súvisiacich právnych predpisoch a rezortných predpisoch, vykonávané inšpektormi práce. Veľkým prínosom bola s tým spojená bezprostredná výmena skúseností z praxe bezpečnostných technikov a revíznych technikov pri  plnení povinností v oblasti BOZP v jednotlivých útvaroch a zariadeniach. 

12. Opatrenia dozorného orgánu na zlepšenie stavu 
Plnenie opatrení a úloh uložených  Koncepciou BOZP v rezorte MO SR bolo zamerané na zníženie počtu pracovných úrazov  a  na zlepšovanie stavu BOZP.  
Vychádzajúc z analýzy najčastejších porušení právnych predpisov, zisťovaných pri inšpekčnej činnosti, bola zostavovaná obsahová skladba aktualizačných školení bezpečnostných technikov, ale aj revíznych technikov a obslúh technických zariadení. Pri zistení porušenia právnych predpisov v kontrolovaných subjektoch boli uložené opatrenia prevádzkovateľom objektov a zariadení na ich odstránenie.
Základnou úlohou inšpekcie práce rezortu MO SR bolo naďalej rozvíjať pocit zodpovednosti u vedúcich zamestnancov za BOZP na pracovisku a u zamestnancov za ich vlastnú BOZP. 

13. Charakteristika dozorného orgánu 
13.1 Personálne údaje 
Dozornú činnosť inšpekcie práce MO SR v roku 2011 zabezpečovalo desať inšpektorov práce Odboru dozorných činností a inšpektorátu práce, Sekcie majetku a infraštruktúry MO SR, z ktorých koncom roka dvaja odišli do dôchodku. Jednu pozíciu sa podarilo operatívne obsadiť kvalifikovaným pracovníkom.

13.2 Výkony
Inšpektori práce zrealizovali 4135 výkonov. Ťažiskovými oblasťami pri výkone inšpekcie práce bolo zisťovanie funkčnosti systému riadenia BOZP, kontrola stavu vyhradených technických zariadení, úroveň posudzovania rizík, overovanie odbornej spôsobilosti, zisťovanie stavu objektov, pracovísk a pracovných prostriedkov, ale aj vyjadrovanie k pravidlám BOZP. Pokles nastal vo vyšetrovaní udalostí a aj v účasti na kolaudačných konaniach z dôvodu útlmu investičnej výstavby v rezorte. Z hodnotenia výkonov vyplýva, že medzi najvýznamnejšie oblasti činnosti inšpektorov práce patrí výchovno–vzdelávacia a poradenská činnosť.
V uplynulom roku bolo preškolených rezortnými inšpektormi práce cca 140 bezpečnostných technikov a odborných pracovníkov poverených riešením úloh v tejto oblasti v rezorte ministerstva obrany. Významnou oblasťou v činnosti rezortných inšpektorov práce   bolo overovanie odbornej spôsobilosti osôb, ktorému predchádzalo preškolenie o súvisiacich právnych predpisoch a rezortných predpisoch. V prípade elektrických zariadení išlo o 365 osôb, tlakových zariadení  189 osôb, zdvíhacích zariadení  389 a obslúh kotolní 52 osôb. 

13.3 Poradenská činnosť
Úlohou inšpekčných orgánov je okrem presadzovania dodržiavania predpisov a zisťovania stavu BOZP kontrolovaného objektu aj povinnosť poskytnúť potrebné odborné rady s cieľom zvyšovania vedomostí funkcionárov zamestnávateľa v tejto oblasti. Poradenstvo bolo vykonávané v pôsobisku inšpektorov práce, na pracoviskách MO SR, OS SR, ako aj pri školeniach v rámci panelovej diskusie. Osvedčila sa kombinácia priameho výkonu inšpekcie práce a poradenstva. Všetkým bezpečnostným technikom, odborným pracovníkom v oblasti BOZP, zástupcom zamestnancov, ale aj riadiacim pracovníkom bola zo strany inšpektorov práce na základe požiadania poskytovaná odborná poradenská služba formou rád, metodickej pomoci, osobných stretnutí alebo telefonických a elektronických konzultácií. Je potrebné sústavne zdôrazňovať vedúcim zamestnancom a bezpečnostným technikom, že jedine vzdelávaním, ako najúčinnejšou formou prevencie a následným dôsledným uplatňovaním nových poznatkov je možné zabezpečiť stále efektívnejšiu ochranu zdravia a života v pracovnom procese. 

13.4 Poskytovanie informácií
Poskytovanie informácií v oblasti BOZP je neoddeliteľnou súčasťou poradenstva. Dôležitá je odborná úroveň inšpektorov práce, z ktorej sa odvíja odborná argumentácia, nevyhnutná pre inšpiráciu a motiváciu vedúceho zamestnanca pri prijímaní opatrení na ochranu zdravia zamestnancov, ale aj pri správnom uplatňovaní práv zamestnancov na bezpečné pracovné podmienky. V uplynulom roku bol pod gesciou inšpekcie práce pripravený a Veliteľstvom síl výcviku a podpory vydaný bulletin zameraný na propagáciu problematiky BOZP v OS SR. 

13.5 Sťažnosti a podnety
V uplynulom roku inšpektori práce riešili osemnásť sťažností a podnetov. Všetky sa týkali porušovania pracovnoprávnych predpisov. 

13.6 Príprava predpisov a technická normalizácia
Inšpektori práce sa podieľali prostredníctvom medzirezortných a vnútrorezortných pripomienkových konaní na tvorbe právnych predpisov, ale aj na  tvorbe, prípadne novelizácii interných normatívnych aktov v 92 prípadoch. V roku 2011 inšpekciou práce boli vydané dve usmernenia k otázkam BOZP.

14. Záver
Cieľom inšpekcie práce  v pôsobnosti MO SR je dosiahnuť taký stav, aby sa ochrana života a zdravia zamestnancov pri práci a výcviku stala prirodzenou súčasťou pracovného procesu a aby sa zaradila medzi priority každodenných povinnosti vedúceho zamestnanca a zamestnanca.
Na základe výstupov z inšpekcií dozorných orgánov v oblasti BOZP je možné konštatovať, že v hodnotenom období bola problematike BOZP venovaná zvýšená pozornosť zo strany vedúcich zamestnancov. Všetky opatrenia prijímané v rámci prevencie, ale aj opatrenia prijímané na riešenie zistených nedostatkov boli zamerané na zlepšenie stavu v oblasti BOZP, ktorá priamo súvisí so zamestnancom, s jeho pohodou pri práci, jeho zdravím a tým aj  s  kvalitou života.